Id-Direttiva tal-Kunsill 2000/79/KE
tas-27 Novembru 2000
dwar il-Ftehim Ewropew fuq l-Organizzazzjoni tal-Ħinijiet tax-Xogħol ta' Ħaddiema Mobbli fl-Avjazzjoni Ċivili konkluż mill-Assoċjazzjoni tal-Linji ta' l-Ajru Ewropej (AEA), il-Federazzjoni Ewropea tal-Ħaddiema tat-Trasport (ETF), l-Assoċjazzjoni Ewropea tal-Kabini tal-Piloti (ECA), l-Assoċjazzjoni Ewropea tal-Linji ta' l-Ajru Reġjonali (ERA) u l-Assoċjazzjoni Internazzjonali tat-Trasportazzjoni bl-Arju (IACA)
(Test b'rilevanza għaż-ŻEE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi il-Komunità Ewropea, u b'mod partikolari l-Artikolu 139(2) tiegħu,
Wara li kkunsidra l-proposta mill-Kummissjoni,
Billi:
(1) L-amministrazzjoni u l-ħaddiema, b'mod konformi ma' l-Artikolu 139(2) tat-Trattat, jitolbu flimkien li kull ftehim konkluż fuq livell Komunitarju jiġi implimentat b'deċiżjoni tal-Kunsill fuq proposta mill-Kummissjoni.
(2) Il-Kunsill adotta d-Direttiva 93/104/KE [1] dwar ċerti aspetti tal-organizzazzjoni tal-ħinijet tax-xogħol. L-Avjazzjoni Ċivili kienet wieħed mis-setturi u attivitajiet esklużi mill-għanijiet tad-Direttiva. Il-Parlament Ewropew u l-Kunsill adottaw id-Direttiva 2000/34/KE li temenda d-Direttiva 93/104/KE sabiex ikopru s-setturi u l-attivitajiet li kienu esklużi.
(3) Il-Kummissjoni, b'mod konformi ma' l-Artikolu 138(2) tat-Trattat, ikkonsultat ma' l-amministrazzjoni u mal-ħaddiema dwar id-direzzjoni li jista' jkollha l-azzjoni tal-Komunità fir-rigward tas-setturi u l-attivitajiet esklużi mid-Direttiva 93/104/KE.
(4) Il-Kummissjoni, li kkunsidrat wara konsultazzjoni bħal din, li azzjoni Komunitarji kienet mixtieqa, ikkonsultat għal darba oħra ma' l-amministrazzjoni u mal-ħaddiema fuq livell tal-Komunità dwar is-sustanza tal-proposta maħsuba bi qbil ma' l-Artikolu 138(3) tat-Trattat.
(5) L-Assoċjazzjoni tal-Linji ta' l-Ajru Ewropej (AEA), il-Federazzjoni Ewropea tal-Ħaddiema tat-Trasport (ETF), l-Assoċjazzjoni Ewropea tal-Kabini tal-Piloti (ECA), l-Assoċjazzjoni Ewropea tal-Linji ta' l-Ajru Reġjonali (ERA) u l-Assoċjazzjoni Internazzjonali tat-Trasportazzjoni bl-Arju (IACA) infurmaw lill-Kummissjoni bix-xewqa tagħhom li jidħlu f'negozjati skond l-Artikolu 138(4) tat-Trattat.
(6) L-organizzazzjonijiet imsemmija kkonkludew, fit-22 ta' Marzu 2000, Ftehim Ewropew fuq l-Organizzazzjoni tal-Ħin ta' Xogħol tal-Persunal Mobbli fl-Avjazzjoni Ċivili.
(7) Dan il-Ftehim fih talba konġunta lill-Kummissjoni biex timplimenta il-Ftehim b'deċiżjoni tal-Kunsill fuq proposta mill-Kummissjoni, skond l-Artikolu 139(2) tat-Trattat.
(8) Din id-Direttiva u dan il-Ftehim jistabbilixxu ħtiġiet iżjed speċifiċi fit-tifsira ta' l-Artikolu 14 tad-Direttiva 93/104/KE fir-rigward ta' l-organizzazzjoni tal-ħin ta' xogħol ta' persunal mobbli fl-avjazzjoni ċivili.
(9) L-Artikolu 2(7) tad-Direttiva 93/104/KE jiddefinixxi ħaddiema mobbli bħala kwalunkwe ħaddiem impjegat bħala membru ta' persunal li jivjaġġa jew li jtir minn intrapriża li tħaddem servizzi ta' trasport bit-triq, bl-arju jew b'passaġġi interni fuq l-ilma għal passiġġiera jew għal oġġetti.
(10) L-istrument addatt għall-implimentazzjoni tal-Ftehim huwa Direttiva fit-tifsira ta' l-Artikolu 249 tat-Trattat.
(11) Minħabba n-natura integrata ħafna tas-settur ta' l-avjazzjoni ċivili u l-kondizzjonijet ta' kompetizzjoni li hemm fih, l-għanijiet ta' din id-Direttiva sabiex jipproteġu s-saħħa u s-sigurtà tal-ħaddiema ma jistgħux jintlaħqu b'mod sodisafaċjenti mill-Istati Membri u għalhekk hemm il-ħtieġa ta' azzjoni tal-Komunità skond il-prinċipju ta' sussidjarjità kif stabbilit fl-Artikolu 5 tat-Trattat. Din id-Direttiva ma tmurx' l hinn minn dak li hu neċessarju biex jintlaħqu dawk l-għanijiet.
(12) Fir-rigward tat-termini wżati fil-Ftehim, li mhumiex definiti b'mod speċifiku fih, id-Direttiva tħalli lill-Istati Membri ħielsa milli jiddefinixxu dawk it-termini b'mod konformi mal-liġi u l-prattika nazzjonali, kif fil-każ ta' Direttivi ta' politika soċjali oħra li jużaw l-istess termini, sakemm id-definizzjonijiet imsemmija jkunu konformi mal-Ftehim.
(13) Il-Kummissjoni abbozzat proposta għal Direttiva, skond il-Komunikazzjoni ta' l-20 ta' Mejju 1998 "Addattament u promozzjoni tad-djalogu soċjali fuq livell tal-Komunità", wara li kkunsidrat l-istat rapreżentattiv tal-partijiet firmatarji u l-legalità ta' kull klawsola tal-Ftehim. Il-partijiet firmatarji flimkien għandhom stat rappreżentattiv biżżejjed għal persunal li jtir impjegat ma' intrapriża li tħaddem servizzi ta' trasport għal passiġiera jew oġġetti fl-avjazzjoni ċivili.
(14) Il-Kummissjoni abbozzat proposta għal Direttiva b'konformità ma' l-Artikolu 137(2) tat-Trattat li tgħid li d-direttivi fl-ambjent politiku soċjali "għandhom jevitaw li jimponu limitazzjonijiet amministrattivi, finanzjarji jew legali b'mod li jistgħu jżommu lura l-ħolqien u l-iżvilupp ta' intrapriżi ta' daqs medju u żgħar".
(15) Din id-Direttiva u dan il-Ftehim jistabbilixxu l-istandardsminimi. L-Istati Membri u/jew l-amministrazzjoni u l-ħaddiema jistgħu jżommu jew jintroduċu dispożizzjonijiet li jkunu iżjed favorevoli.
(16) L-implimentazzjoni ta' din id-Direttiva m'għandiex isservi biex tiġġustifika kwalunkwe rigressjoni f'dak li għandu x'jaqsam mas-sitwazzjoni li diġà teżisti llum f'kull Stat Membru.
(17) Il-Kummissjoni infurmat lill-Parlament Ewropew, lill-Kumitat Ekonomiku u Soċjali u lill-Kumitat tar-Reġjuni billi bagħtitilhom it-test tal-proposta tagħha għad-Direttiva li tinkorpora l-Ftehim.
(18) Il-Parlament Ewropew adotta Riżoluzzjoni fuq il-ftehim ta' l-istruttura ta' l-imsieħba soċjali fit-3 ta' Ottubru 2000.
(19) L-implimentazzjoni tal-Ftehim jikkontribwixxi sabiex jintlaħqu l-għanijiet taħt l-Artikolu 136a tat-Trattat,
ADOTTA DIN ID-DIRETTIVA:
L-Artikolu 1
L-għan ta' din id-Direttiva huwa li timplimenta l-Ftehim Ewropew dwar l-organizzazzjoni tal-ħin ta' xogħol tal-persunal mobbli fl-avjazzjoni ċivili konkluża fit-22 ta' Marzu 2000 bejn l-organizzazzjonijiet li jirrappreżentaw l-amministrazzjoni u lill-ħaddiema fis-settur ta' l-avjazzjoni ċivili: l-Assoċjazzjoni tal-Linji ta' l-Ajru Ewropej (AEA), il-Federazzjoni Ewropea tal-Ħaddiema tat-Trasport (ETF), l-Assoċjazzjoni Ewropea tal-Kabini tal-Piloti (ECA), l-Assoċjazzjoni Ewropea tal-Linji ta' l-Ajru Reġjonali (ERA) u l-Assoċjazzjoni Internazzjonali tat-Trasportazzjoni bl-Arju (IACA).
It-test tal-Ftehim jidher fl-Anness.
L-Artikolu 2
1. L-Istati Membri jistgħu jżommu jew jintroduċu dispożizzjonijiet iżjed favorevoli minn dawk stabbiliti f'din id-Direttiva.
2. L-implimentazzjoni tad-Direttiva taħt ebda ċirkustanza m'għandha tiġġustifika t-tnaqqis fil-livell ġenerali ta' protezzjoni tal-ħaddiema fl-oqsma koperti b'din id-Direttiva. Din għandha tkun mingħajr preġudizzju għad-drittijet ta' l-Istati Membri u/jew ta' l-amministrazzjoni u tal-ħaddiema għal li jistabbilixxu, fid-dawl taċ-ċirkostanzi li jinbidlu, arranġamenti leġislattivi, regolatorji jew kuntratwali differenti għal dawk li jkunu fis-seħħ meta tiġi adottata din id-Direttiva, dejjem sakemm ikun hemm konformità mal-ħtiġijiet minimi stabbiliti f'din id-Direttiva.
L-Artikolu 3
L-Istati Membri għandhom idaħħlu fis-seħħ il-liġijiet, regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva mhux iktar tard mill-1 ta' Diċembru 2003 jew għandhom jiżguraw li, l-aktar tard sa dik id-data, l-amministrazzjoni u l-ħaddiema jkunu introduċew il-miżuri meġtieġa bil-ftehim. L-Istati Membri għandhom jieħdu l-miżuri neċessarji sabiex, ikunu jistgħu fi kull ħin, ikunu fil-pożizzjoni li jiggarantixxu r-riżultati imposti b'din id-Direttiva. Għandhom jinfomaw mal-ewwel lill-Kummissjoni bihom.
Meta l-Istati Membri jadottaw dawn il-miżuri, għandu jkollhom riferenza għal din id-Direttiva jew għandhom ikunu akkumpanjati b'riferenza bħal din fl-okkażżjoni tal-pubblikazzjoni uffiċjali tagħhom. Il-metodi dwar kif issir din ir-riferenza għandhom jiġu stabbiliti mill-Istati Membri.
L-Artikolu 4
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 5
Din id-Direttiva hija indirizzata lill-Istati Membri.
Magħmula fi Brussel, fis-27 ta' Novembru 2000.